Għaliex hija importanti ċ-ċibersigurtà tan-netwerks tal-5G? Bħala faċilitatur ewlieni għas-servizzi diġitali futuri, il-5G se jkollu rwol ewlieni fl-iżvilupp tal-ekonomija u s-soċjetà diġitali tagħna fis-snin li ġejjin. Mill-mediċina personalizzata għall-agrikoltura ta' preċiżjoni, min-netwerks intelliġenti tal-enerġija għall-mobbiltà konnessa, il-5G għandu l-potenzjal jaffettwa kważi kull aspett tal-ħajja taċ-ċittadini tal-UE. Fl-istess ħin, minħabba l-arkitettura inqas ċentralizzata tagħhom, il-qawwa komputazzjonali tal-edge computing, il-ħtieġa għal aktar antenni u dipendenza akbar fuq is-softwer, in-netwerks tal-5G għandhom aktar punt ta' aċċess potenzjali għaċ-ċiberattakki. Għalhekk, huwa importanti ħafna li tiġi żgurata s-sigurtà tan-netwerks tal-5G tal-UE tal-ġejjieni. Filwaqt li l-operaturi huma fil-parti l-kbira responsabbli għall-introduzzjoni sigura tal-5G, u l-Istati Membri huma responsabbli għas-sigurtà fil-livell nazzjonali, is-sigurtà tan-netwerks hija kwistjoni ta' importanza strateġika għall-UE kollha. B'approċċ ikkoordinat u bbażat fuq miżuri sodi ta' sigurtà fil-livell nazzjonali u tal-UE, l-Ewropa jkollha aktar sostenn biex tkun tista' tibqa' ma' ta' quddiem nett fl-introduzzjoni tal-5G fid-dinja. Is-sett ta' għodod tal-UE dwar iċ-Ċibersigurtà tal-5G x'jinkludi? L-objettiv ta' dan is-sett ta' għodod tal-UE dwar iċ-Ċibersigurtà tal-5G huwa li jiġi stabbilit approċċ Ewropew ikkoordinat ibbażat fuq sett komuni ta' miżuri, li jkollu l-għan li jtaffi r-riskji ewlenin għaċ-ċibersigurtà tan-netwerks tal-5G li ġew identifikati fir-rapport ta' valutazzjoni tar-riskju kkoordinata tal-UE. Barra minn hekk, dan sar bil-ħsieb li jipprovdi gwida fl-għażla u fil-prijoritizzazzjoni tal-miżuri li għandhom ikunu parti mill-pjanijiet nazzjonali u tal-UE għall-mitigazzjoni tar-riskji. L-għan aħħari huwa l-ħolqien ta' qafas sod u oġġettiv ta' miżuri ta' sigurtà, li se jiżgura livell xieraq ta' ċibersigurtà tan-netwerks tal-5G fl-UE kollha, permezz ta' approċċi kkoordinati effettivi fost l-Istati Membri. L-approċċ meħud jirrispetta bis-sħiħ il-ftuħ tas-suq uniku tal-UE, u huwa bbażat fuq ir-riskju u biss fuq bażi ta' sigurtà. Liema huma l-konklużjonijiet ewlenin tas-sett ta' għodod? Is-sett tal-għodod jirrakkomanda sett ta' azzjonijiet ewlenin għall-Istati Membri u/jew il-Kummissjoni. L-Istati Membri qablu li jiżguraw li jkollhom miżuri fis-seħħ (inklużi s-setgħat rilevanti għall-awtoritajiet nazzjonali) biex iwieġbu b'mod xieraq u proporzjonat għar-riskji li diġà ġew identifikati, kif ukoll għal riskji possibbli fil-futur. B'mod partikolari, huma qablu li jiżguraw li jkunu jistgħu jirrestrinġu, jipprojbixxu, u/jew jimponu rekwiżiti u kundizzjonijiet speċifiċi, skont approċċ ibbażat fuq ir-riskju, għall-provvista, l-introduzzjoni, u t-tħaddim tat-tagħmir tan-netwerks tal-5G. B'mod partikolari, għandhom: Is-sett ta' għodod jirrakkomanda li l-Kummissjoni, flimkien mal-Istati Membri, għandha tikkontribwixxi: o Isir użu sħiħ tal-għodod u l-istrumenti eżistenti tal-UE, b'mod partikolari permezz tal-iskrinjar tal-investimenti diretti barranin (FDI) li jaffettwaw l-assi ewlenin tal-5G u billi jiġu evitati distorsjonijiet fis-suq tal-provvista tal-5G li jirriżultaw minn dumping jew sussidji potenzjali; kif ukoll o Billi jissaħħu aktar il-kapaċitajiet tal-UE fit-teknoloġiji tal-5G u post-5G, bl-użu ta' programmi u finanzjamenti rilevanti tal-UE. X'inhi l-qagħda tal-implimentazzjoni tas-sett ta' għodod tas-sigurtà tal-5G fl-Istati Membri?* o Is-setgħat tal-awtoritajiet regolatorji nazzjonali li jirregolaw is-sigurtà tal-5G ġew imsaħħa jew jinsabu fil-proċess li jiġu msaħħa fil-biċċa l-kbira tal-Istati Membri, inklużi s-setgħat ta' regolazzjoni tal-akkwist ta' tagħmir u servizzi tan-netwerks mill-operaturi. o Miżuri mmirati lejn ir-restrizzjoni tal-involviment ta' fornituri abbażi tal-profil tar-riskju tagħhom diġà huma fis-seħħ f'għadd żgħir ta' Stati Membri, filwaqt li f'ħafna Stati Membri oħra jinsabu fi stadju avvanzat ta' tħejjija. Ir-rapport jistieden lill-Istati Membri l-oħra biex ikomplu javvanzaw u jlestu dan il-proċess fix-xhur li ġejjin. Fir-rigward tal-ambitu preċiż ta' dawn ir-restrizzjonijiet, ir-rapport jenfasizza l-importanza li wieħed iħares lejn in-netwerk kollu kemm hu u jindirizza l-elementi ewlenin tan-netwerk kif ukoll elementi kritiċi u sensittivi ħafna oħrajn, inklużi l-funzjonijiet ta' ġestjoni u n-netwerk ta' aċċess bir-radju, u l-importanza li jiġu imposti wkoll restrizzjonijiet fuq assi ewlenin oħra, bħal żoni ġeografiċi definiti, jew entitajiet tal-gvern jew entitajiet kritiċi oħra. o Fil-biċċa l-kbira tal-Istati Membri qed jiġu riveduti r-rekwiżiti tas-sigurtà u tar-reżiljenza tan-Netwerks għall-operaturi tat-telefonija mobbli. Ir-rapport jenfasizza l-importanza li jiġi żgurat li dawn ir-rekwiżiti jiġu msaħħa, li jsegwu l-prattiki tal-ogħla livell ta' żvilupp tekniku u li l-implimentazzjoni tagħhom mill-operaturi tiġi awditjata u infurzata b'mod effettiv. o Hemm bżonn ta' progress b'mod urġenti biex jiġi mitigat ir-riskju ta' dipendenza fuq fornituri b'riskju għoli, anki bil-ħsieb li jitnaqqsu d-dipendenzi fil-livell tal-Unjoni. Dan għandu jkun ibbażat fuq inventarju bir-reqqa tal-katina tal-provvista tan-netwerks u jimplika l-monitoraġġ tal-evoluzzjoni tas-sitwazzjoni. o L-Isfidi ġew identifikati fit-tfassil u l-impożizzjoni ta' strateġiji xierqa bejn diversi bejjiegħa għal operaturi individwali jew f'livell nazzjonali minħabba diffikultajiet tekniċi jew operazzjonali (eż. in-nuqqas ta' interoperabbiltà, id-daqs tal-pajjiż, eċċ.). o Fir-rigward tal-iskrinjar tal-Investimenti Diretti Barranin, jenħtieġ li jittieħdu passi biex jiġi introdott mekkaniżmu tal-iskrinjar FDI mingħajr dewmien fit-13-il Stat Membru fejn għadu ma ddaħħalx fis-seħħ, inkluż fid-dawl tal-applikazzjoni li qed toqrob tal-qafas tal-iskrinjar tal-investiment tal-UE sa minn Ottubru 2020. Dawn il-mekkaniżmi ta' skrinjar għandhom jiġu applikati għal żviluppi ta' investiment li potenzjalment jaffettwaw il-katina tal-valur tal-5G, filwaqt li jitqiesu l-objettivi tas-sett ta' għodod. X'għandhom jagħmlu l-awtoritajiet nazzjonali biex javvanzaw fl-implimentazzjoni tas-sett ta' għodod?* X'inhuma t-tipi differenti ta' miżuri identifikati fis-sett ta' għodod tal-UE? Għal kull wieħed mid-disa' oqsma ta' riskju identifikati fir-rapport ta' valutazzjoni tar-riskju kkoordinata tal-UE, is-sett ta' għodod jidentifika u jipprovdi pjanijiet ta' mitigazzjoni tar-riskji. Dawn jikkonsistu f'taħlitiet possibbli ta' miżuri strateġiċi u tekniċi. X'inhu pjan ta' mitigazzjoni tar-riskji? Għal kull wieħed mid-disa' oqsma ta' riskju identifikati fir-rapport ta' valutazzjoni tar-riskju kkoordinata tal-UE, is-sett ta' għodod jidentifika u jipprovdi pjanijiet ta' mitigazzjoni tar-riskji. Dawn jikkonsistu f'taħlitiet possibbli ta' miżuri strateġiċi u/jew tekniċi (flimkien mal-azzjonijiet ta' appoġġ xierqa) maħsuba biex jimmitigaw riskju partikolari għas-sigurtà. Il-miżuri tas-sett ta' għodod huma obbligatorji? Is-sett ta' għodod tal-UE dwar iċ-ċibersigurtà tal-5G huwa dokument imħejji u maqbul mill-Grupp ta' Kooperazzjoni tal-NIS, li huwa magħmul minn rappreżentanti tal-awtoritajiet tal-Istati Membri kollha, tal-Kummissjoni u tal-Aġenzija tal-UE għaċ-Ċibersigurtà. L-iżvilupp ta' approċċ koordinat tal-UE fir-rigward taċ-ċibersigurtà tal-5G jiddependi fuq l-impenn qawwi kemm mill-Istati Membri kif ukoll mill-Kummissjoni biex jużaw u jimplimentaw b'mod sħiħ sett ewlieni ta' miżuri rakkomandati. Is-sett ta' għodod jistabbilixxi metodoloġija preċiża u oġġettiva biex jiġu indirizzati r-riskji identifikati fil-valutazzjoni tar-riskju Ewropea li ġiet ippubblikata f'Ottubru 2019, filwaqt li jiġu rispettati l-kompetenzi nazzjonali f'dan il-qasam. Fl-istess ħin, l-introduzzjoni u t-tħaddim tan-netwerks tal-5G huma kwistjonijiet ta' sigurtà nazzjonali. L-Istati Membri jistgħu jmorru lil hinn minn dak li huwa propost fis-sett ta' għodod, meta jidentifikaw il-ħtieġa li jagħmlu hekk. Kif se jiġi implimentat is-sett ta' għodod tal-UE? Hemm bżonn taħlit xieraq ta' diversi tipi ta' miżuri sabiex ir-riskji identifikati jittaffew b'mod effettiv. Fil-fatt, l-Istati Membri se jkollhom bżonn jieħdu firxa ta' azzjonijiet ta' mitigazzjoni biex jindirizzaw ir-riskji għas-sigurtà relatati man-netwerks tal-5G b'mod effettiv. Il-miżuri jistgħu jiġu implimentati permezz ta' azzjonijiet nazzjonali u/jew tal-UE, skont il-miżuri u l-azzjonijiet speċifiċi. Uħud mill-miżuri jistgħu jiġu introdotti jew imsaħħa direttament fil-livell nazzjonali, filwaqt li oħrajn jaf ikunu jeħtieġu azzjoni ulterjuri jew konġunta fil-livell tal-UE, skont il-kompetenzi rispettivi nazzjonali u tal-UE. Is-sett ta' għodod jindirizza r-riskju ta' interferenza minn pajjiż terz? Is-sett ta' għodod jindirizza r-riskji kollha identifikati fil-valutazzjoni tar-riskju kkoordinata tal-UE, inklużi r-riskji relatati ma' interferenzi minn pajjiż terz permezz tal-katina ta' provvista tal-5G. Dan ma hu mmirat lejn l-ebda fornitur jew pajjiż b'mod partikolari. Biex jittaffa dan ir-riskju partikolari, is-sett ta' għodod jirrakkomanda li l-Istati Membri kollha jieħdu l-passi li ġejjin: (1) jivvalutaw il-profil tar-riskju tal-fornituri, filwaqt li jqisu l-kriterji stabbiliti fil-valutazzjoni tar-riskju kkordinata fl-UE kollha; (2) bħala konsegwenza, japplikaw restrizzjonijiet rilevanti għall-fornituri meqjusa li huma ta' riskju għoli — inklużi l-esklużjonijiet meħtieġa biex ir-riskji jiġu mitigati b'mod effettiv — għal assi ewlenin definiti bħala kritiċi u sensittivi (eż. funzjonijiet tan-netwerk ewlieni, funzjonijiet ta' ġestjoni u ta' orkestrazzjoni tan-netwerk, u funzjonijiet tan-netwerk ta' aċċess). Il-Komunikazzjoni tal-Kummissjoni kif tikkumplimenta s-sett ta' għodod tal-UE? Il-Komunikazzjoni tal-Kummissjoni tapprova s-sett ta' għodod tal-UE u tipproponi t-triq 'il quddiem għall-implimentazzjoni tiegħu. Barra minn hekk, il-Kummissjoni se taġixxi, kif mitlub fis-sett ta' għodod, billi tuża l-għodod kollha għad-dispożizzjoni tagħha biex tiżgura s-sigurtà tal-infrastruttura u tal-katina ta' provvista tal-5G, inkluż: Liema strumenti huma disponibbli fil-livell tal-UE għall-protezzjoni tan-netwerks tal-5G? L-UE diġà għandha firxa ta' strumenti għall-protezzjoni tan-netwerks tal-komunikazzjoni elettronika: Fil-qafas tat-telekomunikazzjoni tal-UE, jistgħu jiġu imposti obbligi fuq l-operaturi tat-telekomunikazzjoni. L-Istati Membri huma meħtieġa jiżguraw l-integrità u s-sigurtà tan-netwerks pubbliċi tal-komunikazzjoni u li jiżguraw li n-netwerks jew is-servizzi pubbliċi tal-komunikazzjoni jieħdu miżuri biex jimmaniġġjaw ir-riskji għas-sigurtà. Il-qafas jipprevedi wkoll li l-awtoritajiet regolatorji nazzjonali kompetenti għandhom is-setgħa li joħorġu struzzjonijiet vinkolanti u li jiżguraw il-konformità. Il-Kodiċi Ewropew għall-Komunikazzjonijiet Elettroniċi, li se jissostitwixxi l-qafas attwali mill-21 ta' Diċembru 2020, iżomm u jestendi d-dispożizzjonijiet ta' sigurtà tal-qafas attwali u jintroduċi definizzjonijiet dwar is-sigurtà tan-netwerks u s-servizzi u inċidenti ta' sigurtà. Barra minn hekk, l-EECC jipprevedi li l-miżuri ta' sigurtà għandhom iqisu l-aspetti rilevanti kollha ta' ċerti elementi f'oqsma bħas-sigurtà tan-netwerks u tal-faċilitajiet, it-trattament ta' inċidenti ta' sigurtà, il-ġestjoni tal-kontinwità tan-negozju, il-monitoraġġ, l-awditjar u l-ittestjar kif ukoll il-konformità mal-istandards internazzjonali. Id-Direttiva NIS teħtieġ li l-operaturi ta' servizzi essenzjali f'oqsma oħra (l-enerġija, il-finanzi, il-kura tas-saħħa, it-trasport, il-fornituri ta' servizzi diġitali, eċċ.) jieħdu miżuri xierqa ta' sigurtà u jinnotifikaw l-inċidenti ta' natura serja lill-awtorità nazzjonali rilevanti. Id-Direttiva NIS tipprevedi wkoll koordinazzjoni bejn l-Istati Membri f'każ ta' inċidenti transfruntiera li jaffettwaw lill-operaturi fil-kamp ta' applikazzjoni tagħha. Il-programm ta' Ħidma tal-Kummissjoni li ġie adottat illum iħabbar ir-rieżami tad-Direttiva qabel tmiem l-2020. L-Att dwar iċ-Ċibersigurtà, li daħal fis-seħħ f'Ġunju 2019, joħloq qafas għall-iskemi Ewropej taċ-ċertifikazzjoni taċ-ċibersigurtà għal prodotti, proċessi u servizzi. Ladarba jidħlu fis-seħħ, l-iskemi ta' ċertifikazzjoni se jippermettu lill-produtturi juru li inkludew karatteristiċi ta' sigurtà speċifiċi fl-istadji bikrija tad-disinn tal-prodotti, filwaqt li jippermettu wkoll lill-utenti jaċċertaw il-livell ta' garanzija ta' sigurtà, f'livell li jkopri l-UE kollha. Il-qafas jipprovdi għodda essenzjali ta' appoġġ għall-promozzjoni ta' livelli konsistenti ta' sigurtà. Jippermetti l-iżvilupp ta' skemi taċ-ċertifikazzjoni taċ-ċibersigurtà biex jaqdu l-ħtiġijiet tal-utenti ta' tagħmir u softwer relatat mal-5G. Barra minn hekk, il-Kummissjoni se tappoġġa l-implimentazzjoni tas-sett ta' għodod tal-UE u se taġixxi, kif mitlub mill-Istati Membri, bl-użu tal-għodod kollha għad-dispożizzjoni tagħha biex tiżgura s-sigurtà tal-infrastruttura u l-katina ta' provvista tal-5G, fejn xieraq (ara l-mistoqsija ta' qabel din). X'inhuma l-passi li jmiss? Kif rakkomandat mill-Grupp ta' Kooperazzjoni tal-NIS u kif ġie indikat mill-Komunikazzjoni tal-Kummissjoni, il-ħidma se titkompla fi ħdan il-Grupp ta' Kooperazzjoni tal-NIS biex tiġi mmonitorjata l-implimentazzjoni tas-sett ta' għodod u biex tiġi żgurata l-applikazzjoni effettiva u konsistenti tiegħu. Il-grupp se jippromwovi wkoll l-allinjament ta' approċċi nazzjonali, permezz ta' aktar skambji ta' esperjenzi, u permezz ta' ħidma mal-Korp ta' Regolaturi Ewropej tal-Komunikazzjonijiet Elettroniċi (BEREC). Bħala parti mill-implimentazzjoni tar-Rakkomandazzjoni tal-Kummissjoni li ġiet adottata s-sena l-oħra, sal-1 ta' Ottubru 2020 l-Istati Membri, f'kooperazzjoni mal-Kummissjoni, għandhom jivvalutaw l-effetti tar-Rakkomandazzjoni u jiddeterminaw jekk hemmx bżonn ta' azzjoni ulterjuri. Din il-valutazzjoni għandha tqis l-eżitu tal-valutazzjoni tar-riskju kkoordinata tal-UE li ġiet ippubblikata f'Ottubru 2019, kif ukoll l-effettività tal-miżuri tas-sett ta' għodod. *aġġornament tal-24/07/2020